**Bek Airin lento 2100** oli Bek Airin Kazakstanin sisäinen reittilento Almatysta Nur-Sultaniin. Lennolla 27. joulukuuta 2019 käytetty Fokker 100 syöksyi epäonnistuneen lentoonlähdön päätteeksi maahan lähellä Almatyn kansainvälistä lentoasemaa. Lennolla oli Almatyn lentoasemaviranomaisten mukaan 93 matkustajaa ja viisi miehistön jäsentä. Onnettomuudessa kuoli koneen kapteeni sekä 11 matkustajaa, ja 67 ihmistä loukkaantui.

Tapahtumat
----------

Lento 2100 lähti Almatysta kello 7.21 paikallista aikaa. Lähtökiidon aikana koneen pyrstö osui kiitotiehen kahdesti. Kone nousi lopulta ilmaan, mutta alkoi pian kallistua ja menettää korkeutta. Se osui 19 sekuntia lentoonlähdön jälkeen betoniseen aitaan ja törmäsi sen jälkeen kaksikerroksiseen rakennukseen. Koneen runko hajosi useaan osaan, mutta osat säilyivät melko ehjinä, eikä onnettomuuspaikalla syttynyt tulipaloja.

Onnettomuuden aikaan Almatyssa oli 12 astetta pakkasta. Eräs onnettomuudesta selvinneistä kertoi nähneensä koneen siivillä jäätä. Hänen mukaansa siiven päällä onnettomuuden jälkeen kävelleet liukastelivat jääkerroksen vuoksi. Viranomaisten mukaan koneelle oli tehty jäänpoisto ennen lentoa.

Uhrit
-----

Onnettomuuslennolla oli 93 matkustajaa (85 aikuista, viisi lasta ja kolme sylilasta) ja viisihenkinen miehistö. Suurin osa matkustajista oli kazakstanilaisia, mutta joukossa oli myös Kiinan, Kirgisian ja Uzbekistanin kansalaisia. Onnettomuudessa sai surmansa 11 matkustajaa sekä koneen kapteeni. Lisäksi 67 ihmistä loukkaantui.

Seuraukset
----------

Kazakstanin presidentti Kassym-Jomart Tokajev julisti onnettomuuden jälkeisen päivän, 28. joulukuuta, kansalliseksi surupäiväksi. Hän esitti surunvalittelunsa uhrien omaisille ja kertoi, että onnettomuudesta vastuussa olevia rangaistaan ankarasti ja lain mukaisesti.

Kazakstanin viranomaiset keskeyttivät onnettomuuden jälkeen Bek Airin toiminnan.

Lähteet
-------

1. ↑  Accident description Aviation Safety Network. Viitattu 6.1.2020. (englanniksi)
2. 1 2  Britton, Bianca; Hodge, Nathan & Renton, Adam: Kazakhstan flight with almost 100 onboard crashes, killing at least 12 people  27.12.2019. Moskova:  CNN. Viitattu 6.1.2020. (englanniksi)
3. 1 2 3 4  Kazakhstan plane crash: Bek Air plane comes down near Almaty airport  27.12.2019. BBC. Viitattu 6.1.2020. (englanniksi)
4. ↑  Petchenik, Ian: Bek Air flight Z92100 crashes shortly after take off from Almaty  27.12.2019. Flightradar24. Viitattu 6.1.2020. (englanniksi)
5. 1 2  Chadwick, Lauren: Kazakhstan plane crash: Survivor describes moment Bek Air jet hit building after take-off  28.12.2019. EuroNews. Viitattu 6.1.2020. (englanniksi)
6. ↑  Al menos 12 muertos en un accidente de avión de pasajeros en Kazajistán: "Supe que se iba a caer"  27.12.2019. El Mundo. Viitattu 6.1.2020. (espanjaksi)
7. ↑  Boon, Tom: Fokker 100 Crashes In Kazakhstan Leaving At Least 15 Dead  27.12.2019. Simple Flying. Viitattu 6.1.2020. (englanniksi)
8. ↑  President Tokayev declares December 28 a national day of mourning  27.12.2019. Kazinform. Viitattu 6.1.2020. (englanniksi)
9. ↑  Kaminski-Morrow, David: Bek Air grounded after fatal Fokker 100 accident at Almaty  27.12.2019. FlightGlobal. Viitattu 6.1.2020. (englanniksi)